PMIndiaData/PMIndiaSum huggingface dataset:
केंद्रीय मंत्रिमंडल ने बेनामी लेनदेन (प्रतिषेध) संशोधन विधेयक, 2015 को मंजूरी दी

प्रधानमंत्री श्री नरेन्‍द्र मोदी की अध्यक्षता वाली केंद्रीय मंत्रिमंडल ने बेनामी लेनदेन (प्रतिषेध) संशोधन विधेयक, 2015 को लोकसभा में पेश करने को मंजूरी दे दी।इस विधेयक के प्रावधानों के क्रियान्वयन के दौरान कई तरह की व्यावहारिक कठिनाइयां आती हैं। लेकिन प्रस्तावित संशोधन के अधिनियम के रूप में तब्दील होने के बाद इस तरह की समस्याएं खत्म हो जाएंगी। संशोधन का उद्देश्य कानूनी और प्रशासनिक प्रक्रिया के संदर्भ में इस विधेयक को मजबूत करना है। इसके कानून बनने के बाद बेनामी लेनदेन और अनुचित रूप से की जाने वाली गतिविधियों को रोका जा सकेगा। संशोधन के बाद इसके कानूनी प्रावधानों से सरकार को और सशक्त बनाया जा सकेगा और बेनामी संपत्तियों को जब्त किया जा सकेगा। इसलिए यह सभी नागरिकों में न्याय संगतता को बढ़ावा देगा। हालांकि आय घोषणा योजना के तहत अपनी बेनामी संपत्तियों की घोषणा करने वाले लोगों को बेनामी अधिनियम के तहत राहत मिल जाएगी।
प्रधानमंत्री ने कतर के अमीर महामहिम अमीर तमीम बिन हमद अल थानी से बात की

प्रधानमंत्री श्री नरेन्द्र मोदी ने कतर राज्य के अमीर महामहिम अमीर तमीम बिन हमद अल थानी से बात की है और उन्हें दिवाली की बधाई देने के लिए धन्यवाद दिया है। श्री मोदी ने कतर में एक सफल फीफा विश्व कप के लिए अपनी शुभकामनाएं भी दी हैं। एक ट्वीट में प्रधानमंत्री ने कहा; "कतर के महामहिम आमिर @TamimBinHamad से बात करके खुशी हुई। दिवाली की बधाई के लिए उन्हें धन्यवाद दिया और कतर में एक सफल @FIFAWorldCup के लिए शुभकामनाएं दीं। हम 2023 में भारत-कतर राजनयिक संबंधों के 50 साल का संयुक्त रूप से उत्सव मनाने के लिए सहमत हुए हैं।"
मानव तस्‍करी को रोकने के लिए भारत और संयुक्‍त अरब अमीरात के बीच समझौता ज्ञापन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज भारत और संयुक्‍त अरब अमीरात के बीच मानव तस्‍करी को रोकने एवं उसका मुकाबला करने के लिए आपसी सहयोग पर समझौता ज्ञापन (एमओयू) पर हस्‍ताक्षर करने के लिए अपनी मंजूरी दे दी। यह एमओयू दोनों देशों के बीच मित्रता के रिश्‍ते को मजबूत बनायेगा तथा मानव तस्‍करी, विशेष रूप से महिलाओं एवं बच्‍चों की तस्‍करी को रोकने, बचाव राहत एवं उनके देश-प्रत्‍यावर्तन के मुद्दे पर आपसी सहयोग को शीघ्रता से बढ़ायेगा। इस एमओयू की मुख्‍य विशेषताएं निम्‍नलिखित हैं:- 1. सभी प्रकार की मानव तस्‍करी, विशेष रूप से महिलाओं एवं बच्‍चों की तस्‍करी को रोकने के लिए सहयोग को मजबूत बनाना तथा त्‍वरित जांच और दोनों देशों में से किसी में भी मानव तस्‍करों एवं संगठित अपराध का अभियोजन सुनिश्चित करना । 2. रोक संबंधी कदम उठाना, जो महिलाओं एवं बच्‍चों की तस्‍करी को खत्‍म करेगा एवं मानव तस्‍करी के पीडि़तों के अधिकारों की सुरक्षा करेगा। 3. मानव तस्‍करी प्रकोष्‍ठ एवं कार्य बल दोनों ही देशों में मानव तस्‍करी को रोकने के लिए कार्य करेंगे। 4. पुलिस एवं अन्‍य संबंधित अधिकारी साथ मिल कर कार्य करेंगे एवं सूचनाओं का आदान प्रदान करेंगे जिसका उपयोग मानव तस्‍करों पर पाबंदी लगाने के लिए किया जा सकता है। 5. पीडि़तों का देश-प्रत्‍यावर्तन जहां तक संभव है, शीघ्रतापूर्वक किया जाएगा और गृह देश पीडि़तों का सुरक्षित एवं कारगर पुनर्एकीकरण शुरु करेगा। 6. समझौता ज्ञापन के कामकाज की निगरानी के लिए दोनों देशों के प्रतिनिधियों के साथ एक संयुक्‍त कार्य बल का गठन किया जाएगा।
प्रधानमंत्री ने अहमदाबाद की पुष्प प्रदर्शनी की सराहना की

प्रधानमंत्री श्री नरेन्द्र मोदी ने आज कहा कि अहमदाबाद के फ्लावर शो ने ऐसे बहुत से लोगों को अपनी आकर्षित किया है जो पुष्पों और प्रकृति के प्रति उत्साहपूर्ण भाव रखते हैं। अमदावद नगर निगम के एक ट्वीट के उत्तर में श्री मोदी ने अपने ट्वीट में कहा: “अत्यंत मनोहर लग रहा है। वर्षों से, अहमदाबाद की पुष्प प्रदर्शनी और समृद्द हुई है और ऐसे बहुत से लोगों को अपनी आकर्षित किया है जो फूलों और प्रकृति के प्रति उत्साहपूर्ण भाव रखते हैं।”
प्रधानमंत्री ने पुर्तगाल के प्रधानमंत्री महामहिम अंतोनियो कॉस्टा को दोबारा चुने जाने पर बधाई दी

प्रधानमंत्री श्री नरेन्द्र मोदी ने पुर्तगाल के संसदीय चुनावों में शानदार प्रदर्शन करने के लिये प्रधानमंत्री महामहिम अंतोनियो कॉस्टा को बधाई दी है तथा पुर्तगाल के साथ भारत के मैत्रीपूर्ण और भरोसेमंद सम्बंधों को और प्रगाढ़ बनाने की अपनी आकांक्षा व्यक्त की है। एक ट्वीट में प्रधानमंत्री ने कहा हैः “पुर्तगाल के संसदीय चुनावों में शानदार प्रदर्शन करने और दोबारा चुने जाने पर मैं अपने मित्र @antoniocostapm को बधाई देता हूं। पुर्तगाल के साथ मैत्रीपूर्ण और भरोसेमंद सम्बंधों को और प्रगाढ़ बनाने के लिये इच्छुक हूं।”
मंत्रिमडल ने स्वास्थ्य और औषधि के क्षेत्र में भारत तथा क्यूबा के बीच सहयोग संबंधी सहमति-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने स्वास्थ्य और औषधि के क्षेत्र में भारत तथा क्यूबा के बीच सहयोग संबंधी सहमति-ज्ञापन को पूर्व प्रभाव से मंजूरी दे दी। सहमति-ज्ञापन पर नई दिल्ली में 6 दिसंबर, 2017 को हस्ताक्षर किए गए। सहमति ज्ञापन में निम्नलिखित क्षेत्रों में सहयोग होगा- 1. चिकित्सकों, अधिकारियों, अन्य स्वास्थ्य प्रोफेशनलों और विशेषज्ञों का आदान-प्रदान और प्रशिक्षण 2. मानव संसाधन और स्वास्थ्य सेवाओं के विकास तथा स्वास्थ्य सुविधा केन्द्रों की स्थापना में सहायता 3. स्वास्थ्य में मानव संसाधन का अल्पकालीन प्रशिक्षण 4. औषध, चिकित्सा उपकरणों और सूचना के आदान-प्रदान के लिए नियम 5. औषध और पक्षों द्वारा अन्य चिन्हित क्षेत्रों में व्यापार विकास अवसरों को प्रोत्साहन 6. जेनेरिक और जरूरी दवाओं की उपलब्धता और दवा आपूर्ति के संबंध में सहायता 7. स्वास्थ्य उपकरणों और औषधीय उत्पादों की उपलब्धता 8. पारस्परिक निर्णय के अनुसार सहयोग के अन्य क्षेत्र इस सहमति-ज्ञापन के क्रियान्वयन का जायजा लेने और समझौते के तहत अन्य विवरणों के लिए एक संयुक्त कार्य समूह स्थापित किया जाएगा।
गुणवत्तापूर्ण उत्पादों और दिलों को जीतने पर हो जोर

प्रधानमंत्री श्री नरेन्द्र मोदी ने आत्मनिर्भर भारत, गुणवत्तापूर्ण उत्पाद बनाने और वैश्विक स्तर पर उनकी व्यापक स्वीकार्यता सुनिश्चित करने से जुड़े कुछ विचार लिंक्डइन पर साझा किए। उनके विचारों का विवरण निम्नलिखित है; “कुछ दिन पहले, मैं मैट्रोलॉजी (मापविद्या) पर एक राष्ट्रीय सम्मेलन को संबोधित कर रहा था। भले ही इस पर व्यापक स्तर पर चर्चा नहीं की जाती है, इसके बावजूद यह एक महत्वपूर्ण विषय है। मेरे संबोधन के दौरान, कुछ विषयों में से एक ने मुझे खासा प्रभावित किया। वह यह था कि कैसे मैट्रोलॉजी या माप का अध्ययन आत्मनिर्भर भारत और हमारे उद्यमियों की आर्थिक संपन्नता में योगदान कर सकता है। भारत कौशल और प्रतिभा का एक बड़ा केंद्र है। हमारे स्टार्ट-अप उद्योग की सफलता से हमारे युवाओं के कुछ नया करने के प्रति उत्साह का पता चलता है। नए उत्पाद और सेवाएं तेजी से सामने आ रही हैं। घरेलू और वैश्विक दोनों स्तर पर बाजार में व्यापक संभावनाएं भी हैं। दुनिया आज सस्ते, टिकाऊ और प्रयोग करने योग्य उत्पादों की खोज में लगी हुई है। आत्मनिर्भर भारत आकार और मानकों के दोहरे सिद्धांतों पर निर्भर है। हम ज्यादा निर्माण करना चाहते हैं। इसके साथ ही हम ऐसे उत्पाद बनाना चाहते हैं, जो अच्छी गुणवत्ता वाले हों। भारत सिर्फ अपने उत्पादों से वैश्विक बाजारों को भरना नहीं चाहता है। हम चाहते हैं कि भारतीय उत्पाद दुनिया भर के लोगों के दिलों को जीतें। जब हम ‘मेक इन इंडिया’ की बात करते हैं तो हमारा लक्ष्य सिर्फ वैश्विक मांग को पूरा करना ही नहीं, बल्कि वैश्विक स्वीकार्यता हासिल करना भी होता है। मैं आप सभी से आपके द्वारा निर्मित किसी भी उत्पाद या सेवा में ‘जीरो इफेक्ट, जीरो डिफेक्ट’ को ध्यान में रखने का आह्वान करता हूं। उद्योगपतियों, व्यावसायिक प्रतिनिधियों, स्टार्टअप क्षेत्र से जुड़े युवाओं और पेशेवरों के साथ अपने संवाद के दौरान, मैं देख सकता हूं कि इसको लेकर वे पहले से ही काफी सचेत हैं। आज, दुनिया हमारा बाजार है। भारत के लोगों में क्षमता है। एक राष्ट्र के रूप में दुनिया भारत पर एक विश्वसनीय राष्ट्र के रूप में भरोसा करती है। हमारे लोगों की क्षमता और राष्ट्र की विश्वसनीयता के साथ शीर्ष गुणवत्ता वाले भारतीय उत्पादों की पहुंच व्यापक होगी। यह ‘आत्मनिर्भर भारत- वैश्विक संपन्नता को बढ़ाने वाला बल’ की लोकनीति के प्रति एक सच्ची श्रद्धांजलि होगी।”
प्रधानमंत्री ने अरुणाचल प्रदेश के तवांग जिले में भूस्खलन प्रभावित क्षेत्रों के लिए एक उच्च स्तरीय केंद्रीय दल भेजा

दल राहत और मुआवजा पैकेज की रिपोर्ट प्रदान करेगा प्रधानमंत्री श्री नरेन्द्र मोदी ने अरूणाचल प्रदेश के तंवाग जिले में हाल में ही आए भूस्खलन के मद्देनजर नुकसान का आकंलन करने के लिए एक दो सदस्यीय केंद्रीय दल को अरूणाचल प्रदेश भेजने का निर्देश दिया है। इस दल में नीति आयोग के एक वरिष्ठ सलाहकार तथा गृह मंत्रालय के एक संयुक्त सचिव शामिल हैं। प्रधानमंत्री ने दल को निर्देश दिया है कि वह राज्य और जिले के अधिकारियों से विचार-विमर्श करने के बाद राहत और मुआवजा पैकेज का मूल्यांकन करे तथा अपनी रिपोर्ट प्रस्तुत करे। भूस्खलन की घटना 22 अप्रैल, 2016 को हुई थी। प्रधानमंत्री पहले ही तवांग में हुए भूस्खलन के दौरान मारे गए प्रत्येक व्यक्ति के परिजनों को 2 लाख रुपये तथा गंभीर रूप से घायल लोगों को 50 हजार रुपये की अनुग्रह राशि स्वीकृत कर चुके हैं।
प्रधानमंत्री  ‘मंगलयान’ को मंगल की कक्षा में सफलतापूर्वक स्‍थापित करने के ऐतिहासिक क्षण के गवाह बने

प्रधानमंत्री: सभी भारतीयों को हमारे अंतरिक्ष वैज्ञानिकों पर गर्व, आज सभी मिलकर इस उपलब्धि पर खुशी मनाएं। प्रधानमंत्री श्री नरेन्‍द्र मोदी ने मंगल ग्रह की कक्षा में मंगलयान को सफलतापूर्वक स्‍थापित करने पर अंतरिक्ष वैज्ञानिकों को बधाई दी है। प्रधानमंत्री आज बंगलौर स्थित भारतीय अंतरिक्ष अनुसंधान संगठन (इसरो) में मंगल की कक्षा में मंगलयान को स्‍थापित करने संबंधी कार्यक्रम को देखने के उपरांत वैज्ञानिकों को संबोधित कर रहे थे। प्रधानमंत्री मोदी ने कहा कि पहले ही प्रयास में मंगल में पहुंचकर भारतीय वैज्ञानिकों ने इतिहास रच दिया है। भारत अपने पहले ही प्रयास में ऐसी सफलता प्राप्‍त करने वाला पहला देश बन गया है। प्रधानमंत्री ने कहा कि भारतीय वैज्ञानिकों ने अपने कठिन परिश्रम और लगन के द्वारा मानवीय उद्यमता और कल्‍पना शक्ति की नई सीमाओं को छुआ है। उन्‍होंने इस अभियान को संपूर्ण भारत का स्‍वदेशी प्रयास बताते हुए कहा कि इसमें बंगलौर से भुवनेश्‍वर और फरीदाबाद से राजकोट तक के लोगों के प्रयास शामिल है। प्रधानमंत्री श्री मोदी ने वैज्ञानिकों की प्रशंसा करते हुए कहा कि कुछ करने की प्रबल इच्‍छा और कुछ नया खोजने में खुशी के प्रयास शक्तिहीन लोगों के लिए नहीं है। उन्‍होंने कहा कि अभियान में मिलने वाली सफलता या असफलता पर ध्‍यान दिए बिना उन्‍होंने आज इसरो में उपस्थि‍त रहने को चुना। उन्‍होंने वैज्ञानिकों से स्‍वयं के लिए और भी अधिक चुनौतीपूर्ण लक्ष्‍य रखने का अनुरोध किया और कहा उन्‍हें विश्‍वास है कि वे इन लक्ष्‍यों को भी प्राप्‍त कर लेंगे। आप लोगों को ‘असंभव को संभव’ बनाने की आदत बन गई है। उन्‍होंने कहा कि आधुनिक भारत अपनी जगतगुरू भारत की भूमिका को निरंतर निभाता रहेगा। श्री नरेन्‍द्र मोदी ने कहा कि अंतरिक्ष कार्यक्रमों की सफलता इस बात का प्रकाशमान प्रतीक है कि हम एक राष्‍ट्र के रूप में क्‍या कुछ करने की सामर्थ्‍य रखते है। एक सफल अंतरिक्ष कार्यक्रम कई क्षेत्रों में अनेक अनुप्रयोग की शुरूआत करता है। हमारे अंतरिक्ष वैज्ञानिकों के प्रयास हमारी शासन प्रणाली को मजबूत, अर्थव्‍यवस्‍था को सशक्‍त और हमारी जीवन शैली को उन्‍नत बना रहा है। उन्‍होंने कहा कि हमारा देश क्रिकेट टीम के एक स्‍पर्धा जीतने पर खुशियां मनाता है और आज की सफलता उससे हजार गुणा बढ़ी है और सभी देशवासियों को हमारे अंतरिक्ष वैज्ञानिकों की सफलता पर खुशियां मनानी चाहिए। आइये, हमारे वैज्ञानिकों की इस उपलब्धि पर मिल-जुलकर खुशी मनाये और प्रत्‍येक स्‍कूल और कॉलेज के छात्र उनके प्रयासों की सामूहिक सराहना करें। इस अवसर पर कर्नाटक के राज्‍यपाल श्री राजूभाई वाला, मुख्‍यमंत्री श्री सिद्धरमैया और केंद्रीय मंत्री अनंत कुमार और श्री सदानंद गोड़ा भी उपस्थित थे।
प्रधानमंत्री ने गुजरात रोजगार मेले को संबोधित किया

प्रधानमंत्री श्री नरेन्द्र मोदी ने आज वीडियो संदेश के माध्यम से गुजरात रोजगार मेले को संबोधित किया। प्रधानमंत्री ने हजारों युवा उम्मीदवारों को बधाई दी, जिन्हें विभिन्न ग्रेडों में विभिन्न पदों पर नियुक्ति पत्र दिए जा चुके हैं। प्रधानमंत्री ने स्‍मरण किया कि धनतेरस के शुभ दिवस पर उन्होंने राष्ट्रीय स्तर पर रोजगार मेले का शुभारंभ किया जहां उन्होंने 75,000 उम्मीदवारों को नियुक्ति पत्र वितरित किए। प्रधानमंत्री ने धनतेरस दिवस पर कहा था कि विभिन्न राज्यों और केंद्र शासित प्रदेशों में इसी तरह के रोजगार मेलों का आयोजन किया जाएगा। उन्होंने कहा कि गुजरात तेजी से आगे बढ़ा है और आज गुजरात पंचायत सेवा बोर्ड से 5000 उम्मीदवारों को नियुक्ति पत्र मिल रहे हैं, 8000 उम्मीदवारों को गुजरात सब इंस्पेक्टर भर्ती बोर्ड और लोकरक्षक भर्ती बोर्ड से नियुक्ति पत्र मिल रहे हैं। प्रधानमंत्री ने इस मामले में शीघ्र प्रतिक्रिया के लिए गुजरात के मुख्यमंत्री और उनकी टीम की सराहना की। प्रधानमंत्री ने बताया कि हाल के दिनों में गुजरात में 10 हजार युवाओं को नियुक्ति पत्र दिए गए और अगले एक वर्ष में 35 हजार पदों को भरने का लक्ष्य रखा गया है। प्रधानमंत्री ने गुजरात में रोजगार और स्वरोजगार के कई अवसरों के सृजन का श्रेय राज्य की नई औद्योगिक नीति को दिया। उन्होंने ओजस जैसे डिजिटल प्लेटफॉर्म और वर्ग 3 एवं 4 पदों में साक्षात्कार प्रक्रिया को समाप्त करने की प्रशंसा की। उन्होंने कहा कि 'अनुबंधम' मोबाइल ऐप और वेब पोर्टल के माध्यम से राज्य में रोजगार के इच्‍छुक एवं नियोक्‍ता को जोड़कर रोजगार को सुगम बनाया जा रहा है। इसी तरह, गुजरात लोक सेवा आयोग के तेजी से भर्ती के मॉडल की राष्ट्रीय स्तर पर सराहना हुई है। प्रधानमंत्री ने कहा कि आने वाले महीनों में इस प्रकार के रोजगार मेलों का आयोजन राष्ट्रीय और राज्य स्तर पर होता रहेगा। जहां केंद्र सरकार 10 लाख नौकरियां देने पर काम कर रही है, वहीं राज्य और केंद्र शासित प्रदेश भी इस अभियान से जुड़ रहे हैं, इससे रोजगार की संख्या में काफी वृद्धि होगी। उन्होंने कहा कि यह अंतिम छोर तक वितरण और सरकारी योजनाओं के कवरेज की व्‍यापकता जैसे अभियानों को बेहद मजबूत बनाएगा। 2047 तक भारत के विकसित राष्ट्र के दर्जे की ओर बढ़ने में इन युवाओं की महत्वपूर्ण भूमिका को रेखांकित करते हुए, प्रधानमंत्री ने उन्हें समाज और देश के प्रति अपने कर्तव्य को पूरा करने का आह्वान किया। प्रधानमंत्री ने उनसे शिक्षण और कौशल में प्रवीण होने के लिए निरंतर प्रयास जारी रखने व रोजगार तलाशने के मामले में मिली सफलता को ही अंतिम उपलब्धि के तौर पर न स्‍वीकारने को कहा। प्रधानमंत्री ने कहा कि निरंतर सकारात्‍मक प्रयास आपके लिए कई नए मार्ग खोलता है। समर्पण के साथ अपना कार्य करने से आपको असीम संतुष्टि मिलेगी और विकास एवं प्रगति के द्वार भी खुलेंगे।
प्रधानमंत्री ने अमेरिका के राष्ट्रपति के साथ बैठक की

प्रधानमंत्री श्री नरेन्‍द्र मोदी ने अमेरिका के राष्‍ट्रपति श्री जोसेफ आर. बाइडेन के साथ आज (24 मई 2022) टोक्‍यो में मुलाकात की। दोनों नेता गर्मजोशी से मिले और उनके बीच उपयोगी बातचीत हुई। बैठक के ठोस परिणाम निकले जिससे द्विपक्षीय साझेदारी और गहरी होगी तथा उसे गति मिलेगी। यह बैठक दोनों नेताओं के बीच नियमित उच्च-स्तरीय बातचीत की निरंतरता का प्रतीक है। दोनों नेताओं की सितम्‍बर 2021 में वाशिंगटन डीसी में व्यक्तिगत मुलाकात हुई थी और उसके बाद जी20 और सीओपी26 शिखर सम्मेलन में बातचीत की थी। हाल ही में 11 अप्रैल, 2022 को उनके बीच वर्चुअल बातचीत हुई थी। भारत-अमेरिका व्यापक रणनीतिक वैश्विक साझेदारी लोकतांत्रिक मूल्यों, कानून के शासन और नियम आधारित अंतर्राष्ट्रीय व्यवस्था को बनाए रखने की प्रतिबद्धता के लिए एक साझा प्रतिबद्धता पर आधारित है। दोनों नेताओं ने द्विपक्षीय एजेंडा में सभी क्षेत्रों में हुई प्रगति पर प्रसन्नता व्यक्त की। दोनों नेताओं ने निवेश प्रोत्साहन समझौते पर हस्ताक्षर होने का स्वागत किया जो यूएस डेवलपमेंट फाइनेंस कॉरपोरेशन को साझा प्राथमिकता वाले क्षेत्रों जैसे सम्‍पूर्ण स्वास्थ्य, नवीकरणीय ऊर्जा, एसएमई, बुनियादी ढांचा आदि में भारत में निवेश सहायता प्रदान करना जारी रखने में सक्षम बनाता है। दोनों पक्षों ने भारत-अमेरिका परिणामोन्मुखी सहयोग को सुविधाजनक बनाने के लिए महत्वपूर्ण और उभरती प्रौद्योगिकियों (आईसीईटी) पर पहल की शुरुआत की। भारत में राष्ट्रीय सुरक्षा परिषद सचिवालय और यू.एस. नेशनल सिक्‍योरिटी काउंसिल के सह-नेतृत्व में, आईसीईटी एआई, क्वांटम कंप्यूटिंग, 5जी/6जी, बायोटेक, अंतरिक्ष और सेमीकंडक्‍टर जैसे क्षेत्रों में दोनों देशों की सरकारों के बीच शिक्षा और उद्योग में घनिष्ठ संबंध स्थापित होंगे। यह देखते हुए कि रक्षा और सुरक्षा सहयोग भारत-अमेरिका द्विपक्षीय एजेंडा का एक महत्वपूर्ण स्तंभ है, दोनों पक्षों ने चर्चा की कि वे सहयोग को और कैसे मजबूत कर सकते हैं। इस संदर्भ में प्रधानमंत्री ने मेक इन इंडिया और आत्मनिर्भर भारत के तहत भारत में निर्माण करने के लिए अमेरिकी उद्योग को भारत के साथ साझेदारी करने के लिए आमंत्रित किया, जो दोनों देशों के लिए परस्‍पर लाभकारी हो सकता है। स्वास्थ्य क्षेत्र में अपने बढ़ते सहयोग को आगे ले जाते हुए, भारत और अमेरिका ने संयुक्त जैव चिकित्सा अनुसंधान को जारी रखने के लिए लंबे समय से चले आ रहे वैक्सीन एक्शन प्रोग्राम (वीएपी) को 2027 तक बढ़ा दिया, जिसके परिणामस्वरूप टीकों और संबंधित तकनीकों का विकास हुआ। दोनों देशों के लोगों के बीच संपर्क को मजबूत करने के लिए, प्रधानमंत्री ने उच्च शिक्षा सहयोग को मजबूत करने का आह्वान किया जो पारस्परिक लाभ का हो सकता है। दोनों नेताओं ने एक स्वतंत्र, खुले और समावेशी हिंद-प्रशांत क्षेत्र के लिए अपने साझा दृष्टिकोण की पुष्टि करते हुए दक्षिण एशिया और हिंद-प्रशांत क्षेत्र सहित पारस्परिक हित के क्षेत्रीय मुद्दों पर विचारों का आदान-प्रदान किया। प्रधानमंत्री ने समृद्धि के लिए इंडो-पैसिफिक इकोनॉमिक फ्रेमवर्क (आईपीईएफ) के शुभारंभ का स्वागत किया और कहा कि भारत संबंधित राष्ट्रीय परिस्थितियों को ध्यान में रखते हुए एक लचीले और समावेशी आईपीईएफ को आकार देने के लिए सभी भागीदार देशों के साथ मिलकर काम करने के लिए तैयार है। नेताओं ने अपनी उपयोगी बातचीत जारी रखने और भारत-अमेरिका साझेदारी को उच्च स्तर पर ले जाने के अपने साझा दृष्टिकोण को आगे बढ़ाने पर सहमति व्यक्त की।
साइंस सिटी, अहमदाबाद में नोबेल प्रदर्शनी के उद्घाटन अवसर पर प्रधानमंत्री का संबोधन

गुजरात के मुख्यमंत्री श्री विजय रूपाणी जी मेरे सहयोगी केंद्रीय मंत्री डॉ. हर्षवर्धन जी स्वीडन की मंत्री महामहिम सुश्री अन्ना एक्स्ट्रोम उपमुख्यमंत्री श्री नितिनभाई पटेल जी गणमान्य नोबेल पुरस्कार विजेता नोबेल फाउंडेशन के उपाध्यक्ष डॉ. गोरान हैनस्सन प्रिय वैज्ञानिक गण एवं गणमान्य जनों! सुप्रभात!
प्रधानमंत्री ने रथ यात्रा के पावन अवसर पर लोगों को शुभकामनाएं दी

प्रधानमंत्री श्री नरेन्‍द्र मोदी ने रथ यात्रा के पावन अवसर पर लोगों को अपनी शुभकामनाएं दी हैं। प्रधानमंत्री का संदेश:- ”रथ यात्रा के पावन अवसर पर सभी को शुभकामनाएं। जय जगन्‍नाथ।” मित्रों, रथयात्रा के पवित्र दिवस पर, आप सभी को मेरी हार्दिक शुभकामनाएं। इस परंपरागत उत्‍सव को संपूर्ण भारत में विशेष उल्‍लास के साथ मनाया जाता है और अब यह सारे विश्‍व में विख्‍यात है। हम भगवान जगन्‍नाथ के प्रति अपनी अपार श्रद्धा प्रकट करते हैं, जो अपने रथ पर सुशोभित होकर लोगों को आशीर्वाद प्रदान करते हैं। भगवान जगन्‍नाथ के शुभ आशीर्वाद के साथ समाज में सद्भावना, एकता और प्रसन्‍नता की भावना का विस्‍तार हो, ऐसी कामना करता हूं। भगवान जगन्‍नाथ की अलौकिक कृपा से गरीबों और किसानों के जीवन में समृद्धि आएं। जय जगन्‍नाथ। आपका, नरेन्‍द्र मोदी प्रधानमंत्री ने अपने संदेश के साथ गुजरात के अहमदाबाद में 2013 की रथ यात्रा के कुछ चित्र भी अपलोड किए हैं। ”रथ यात्रा, गुजरात की बहुत सी पुरानी स्मृतियों को फिर से ताजा करती है। ये अहमदाबाद में 2013 की रथ यात्रा के कुछ चित्र हैं।”
प्रधानमंत्री ने गुजरात सरकार की नवीन गरीब हितकारी पहल-स्वावलंबन अभियान का शुभारंभ किया

“श्रमयोगी के लिए तीन बातें महत्वपूर्ण हैः स्वावलंबन, स्वश्रेय और स्वाभिमान।” प्रधानमंत्री श्री नरेन्द्र मोदी ने गांधीनगर के महात्मा मंदिर में गुजरात सरकार की 11 नई गरीब हितकारी पहलों-स्वावलंबन अभियान का आज शुभारंभ किया। इस अवसर पर एक बड़ी जनसभा को संबोधित करते हुए प्रधानमंत्री ने कहा कि देश भर में 17 सितंबर विश्वकर्मा दिवस के तौर पर मनाया जाता है और विश्वकर्मा सभी श्रमयोगियों के लिए पूजनीय रहे हैं। राज्य सरकार को बधाई देते हुए उन्होंने कहा कि यह महत्वपूर्ण है कि राज्य सरकार ने ‘स्वावलंबन’ पहलों की शुरूआत के लिए आज का दिन चुना। प्रधानमंत्री ने कहा कि श्रमयोगी के लिए तीन बातें महत्वपूर्ण हैः स्वावलंबन, स्वश्रेय और स्वाभिमान। उन्होंने कहा कि कोई भी “श्रमयोगी” निर्भर रहना पसंद नहीं करता। उन्होंने कहा कि गुजरात सरकार ने श्रमयोगियों, खासतौर पर महिलाओं और युवाओं के लाभ के लिए इन गरीब हितकारी पहलों की शुरूआत की है, ताकि वे गरीबी से लड़ने में सक्षम हो सकें। उन्होंने कहा कि इसे “श्रमेव जयते” की भावना के साथ अपनाना चाहिए। प्रधानमंत्री ने कहा कि गुजरात में महिलाएं पशुपालन और दुग्ध उत्पादन में आगे हैं। उन्हें इस योजना के माध्यम से लाभांवित और सशक्त बनाया जाएगा। उन्होंने यह भी कहा कि राज्य में भारतीय प्रौद्योगिकी संस्थान-आईटीआई सरल कौशल विकास पर ध्यान दे रहे हैं, ताकि छात्र अपने कौशल और योग्यताओं को सामने ला सकें। श्री मोदी ने कहा कि मां-वात्सल्य योजना की स्वावलंबन पहल के माध्यम से नया मध्यम वर्ग भी सुरक्षा प्राप्त करेगा। इस अवसर पर गुजरात के राज्यपाल श्री ओ. पी. कोहली, गुजरात की मुख्यमंत्री श्रीमती आनंदीबेन पटेल और कई राज्यमंत्री भी उपस्थित थे।
वाराणसी के डीजल लोकोमोटिव वर्क्स कि आगन्तुक पुस्तिका मे प्रधानमंत्री ने अपने बचपन को याद किया

प्रधानमंत्री श्री नरेन्‍द्र मोदी अपनी दो दिन की वाराणसी यात्रा के दौरान डीजल लोकोमोटि‍व वर्क्‍स (डीएलडब्‍ल्‍यू) में ठहरे। अपनी यात्रा के समापन पर आगुंतक पुस्‍तिका में उन्‍होंने टिप्‍पणी की कि डीएलडब्‍ल्‍यू में प्रवास के दौरान बचपन की उनकी वे यादें ताजा हो गईं, जब रेल और रेलवें स्‍टेशनों के साथ उनका गहरा संबंध था। प्रधानमंत्री ने यात्रियों और रेल के डिब्‍बों की यादों के बारे में बताया और कहा कि उनके लिए यह कैसा भावुक अनुभव था। प्रधानमंत्री ने डीएलडब्‍ल्‍यू के कर्मयोगियों को धन्‍यवाद दिया और कहा कि वे अब यहां आते रहेंगे। प्रधानमंत्री ने कहा कि बचपन की यादों से नए संकल्‍प और नई संभावनाओं की राह मिलेगी। प्रधानमंत्री ने कहा कि मां गंगा के प्रेम और आशीर्वाद से हमारा देश और हमारे विचार निर्मल बनें। प्रधानमंत्री की लेखनी का मूल हिन्‍दी पाठ निम्‍न है:- “बचपन से ही मेरा नाता रेल्वे से रहा, रेल्वे स्टेशन से रहा, रेल के डिब्बे से रहा। कल से मैं यहीं, डीएलडब्‍ल्‍यू के परिसर में ठहरा हूँ। चारों तरफ रेल्वे के माहौल ने मुझे मेरे बचपन से जोड़ दिया। शायद पहली बार पूरा समय बचपन, वो रेल के डिब्बे, वो यात्री, सबकुछ, मेरी आँखों के सामने ज़िंदा हो गया। वे यादें बहुत ही भावुक थी। यहां सबका अपनापन बहुत भाया। सभी कर्मयोगी भाइयों को धन्यवाद। अब तो मुझे बार बार यहां आना होगा। फिर बचपन की स्मृतियों के साथ, नए संकल्प, संभावनाएं बनेंगी। माँ गंगा का प्यार और आशीर्वाद हमारे देश को निर्मल बनाये, हमारी सोच को निर्मल बनाये, यही प्रार्थना।” (नरेन्द्र मोदी) 8.11.2014
प्रधानमंत्री ने आचार्य श्री पुरुषोत्तमप्रियदासजी स्वामीश्री महाराज के निधन पर शोक व्यक्त किया

प्रधानमंत्री श्री नरेन्‍द्र मोदी ने आचार्य श्री पुरुषोत्तमप्रियदासजी स्वामीश्री महाराज के निधन पर शोक व्यक्त किया है। प्रधानमंत्री ने एक ट्वीट में कहा, ‘हम समाज के प्रति उत्कृष्‍ट नेक सेवा के लिए आचार्य श्री पुरुषोत्तमप्रियदासजी स्वामीश्री महाराज को सदैव स्‍मरण करेंगे। उन्होंने मानव पीड़ा को कम करने के लिए कड़ी मेहनत की। उन्हें न केवल भारत में, बल्कि पूरी दुनिया में अनगिनत लोग स्‍मरण करेंगे। आचार्य श्री पुरुषोत्तमप्रियदासजी स्वामीश्री महाराज को अपार ज्ञान प्राप्‍त था। सामुदायिक सेवा, शिक्षा और महिला सशक्ति‍करण पर उनका विशेष बल सदैव याद किया जाएगा। मुझे उनके साथ कई बार वार्तालाप करने का अवसर प्राप्‍त हुआ जो सदैव स्‍मरण रहेगा। ओम शांति।’
कैबिनेट ने ‘उन्‍नत मॉडल एकल खिड़की’के विकास पर भारत और जापान के बीच सहमति पत्र को स्‍वीकृति‍ दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल (कैबिनेट) ने ‘उन्‍नत मॉडल एकल खिड़की’के विकास पर भारत और जापान के बीच सहमति पत्र (एमओयू) को स्‍वीकृति‍ दे दी है। लाभ : इस एमओयू से कारोबार से जुड़े कार्यों हेतु आवश्‍यक प्रशासनिक प्रक्रियाओं के लिए‘उन्‍नत मॉडल एकल खिड़की’के विकास और भारत में केन्‍द्र एवं राज्‍य सरकारों में इस पर अमल के लिए भारत और जापान के बीच सहयोग सुनिश्चित होगा। इसके साथ ही एक ऐसे ढांचे के विकास के लिए भी भारत और जापान के बीच सहयोग संभव होगा जिसमें ये प्रक्रियाएंत्‍वरित ढंग से पूरी होंगी, ताकि देश में ‘कारोबार में सुगमता’को बढ़ावा देने के लिए भारत द्वारा किए जा रहे प्रयासों में तेजी लाई जा सके। ‘उन्‍नत मॉडल एकल खिड़की’ भारत में और इससे बाहर अपनाए जा रहे सर्वोत्तम तौर-तरीकों या प्रथाओं पर आधारित है।इसमें मापने योग्‍य पैमाने या मापदंड भी हैं और इससे भारत में ‘एकल खिड़की’ की स्‍थापना के मार्ग में आने वाली संभावित बाधाओं की पहचान हो सकेगी। अत: इससे निवेश करना सुविधाजनक हो जाएगा।
प्रधानमंत्री युगांडा में भारतीय मूल के लोगों को संबोधित किया

प्रधानमंत्री श्री नरेन्द्र मोदी ने आज युगांडा में भारतीय मूल के लोगों को संबोधित किया। राजधानी कंपाला में आयोजित इस समारोह में युगांडा के राष्ट्रपति श्री मुसेवनी भी उपस्थित थे। अपने संबोधन में, प्रधानमंत्री ने कहा कि मुझे यहां युगांडा में रह रहे भारतीय समुदाय से एक अलग तरह का भावानात्मक लगाव महसूस हुआ है। उन्होंने कहा कि राष्ट्रपति श्री मुसेवनी का आज के इस समारोह में यहां उपस्थित होना यह दर्शाता है कि उन्हें युगांडा में रह रहे भारतीयों और भारत से कितना प्यार है।उन्होंने राष्ट्रपति श्री मुसेवनी और युगांडा की जनता को कल (बुधवार) को युगांडा की संसद को संबोधित करने का सम्मान देने के लिए तहे दिल से धन्यवाद दिया। प्रधानमंत्री ने कहा कि भारत और युगांडा के बीच संबंध सदियों पुराना है। उन्होंने उपनिवेशवाद के खिलाफ संघर्ष और युगांडा में रेल निर्माण कार्य सहित दोनों देशों के बीच के ऐतिहासिक संबंधों को याद किया। उन्होंने कहा कि कई भारतीयों ने भी युगांडा की राजनीति में महत्वपूर्ण भूमिका निभाई है। उन्होंने इस अवसर पर सांस्कृतिक प्रदर्शन में परिलक्षित भारतीयता की भावना को जीवंत बनाए रखने के लिए भारतीय समुदाय की सराहना की। प्रधानमंत्री ने जोर देकर कहा कि युगांडा सहित सारे अफ्रीकी देश भारत के लिए काफी महत्वपूर्ण हैं। उन्होंने कहा कि उपनिवेशवाद के खिलाफ संघर्ष का इतिहास, एक बड़े भारतीय प्रवासी और आम विकास की चुनौतियां, इसके कारण हैं। उन्होंने आज कहा कि भारत आज विश्व में तेजी से बढ़ती हुई अर्शव्यवस्थाओं में से एक है। उन्होंने कहा कि भारत अब कारों और स्मार्टफोनों का निर्यात कर रहा है। उन्होंने कहा कि डिजिटल प्रौद्योगिकी भारत के लोगों के लिए सशक्तिकरण का साधन बन रहा है; और देश स्टार्टअप के एक महत्वपूर्ण केंद्र के रूप में तेजी से उभर रहा है। प्रधानमंत्री ने भारत की विदेश नीति में अफ्रीका के महत्व की बात की। इस संदर्भ में, उन्होंने नई दिल्ली में 2015 में आयोजित भारत–अफ्रीका फोरम सम्मेलन का उल्लेख किया। उन्होंने भारत और अन्य अफ्रीकी देशों के बीच अन्य उच्चस्तरीय द्विपक्षीय भागीदारी का भी उल्लेख किया। प्रधानमंत्री ने अन्य पहलों जैसे 3 अरब डॉलर से अधिक के क्रेडिट वाली परियोजनाएं; छात्रवृत्ति; और ई–वीजा व्यवस्था का उल्लेख किया। उन्होंने कहा कि अंतरराष्ट्रीय सौर गठबंधन के सभी सदस्य देशों में से आधे अफ्रीका से हैं। प्रधानमंत्री ने कहा कि एशिया और अफ्रीका के राष्ट्र नए विश्व व्यवस्था में एक मजबूत भूमिका निभा रहे हैं।